Diari Oficial de la Generalitat Valenciana


Sumari del DOGV 6467, del 24-02-2011 (2011/2201)

RESOLUCIÓ de 10 febrero de 2011, del president del Consell Rector de l'Institut Cartogràfic València, per la qual es modifica la Resolució de data 15 d'abril de 2010, per la qual es van aprovar les bases reguladores per a la concessió d'ajudes per a la realització de pràctiques professionals en matèria de desplegament i aplicació de noves tecnologies i optimització de processos cartogràfics en l'ICV.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6467

Data del DOGV
:   24-02-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/2201


Data del document
:   10-02-2011

Organisme emissor
:   Institut Cartogràfic Valencià

Tipus de document
:   Resolució

Anàlisi jurídica

 Descriptors 

:   * Institut Cartogràfic Valencià
    * suport econòmic
    * legislació
    * assignació per estudis
    * cartografia

RESOLUCIÓ de 10 febrero de 2011, del president del Consell Rector de l'Institut Cartogràfic València, per la qual es modifica la Resolució de data 15 d'abril de 2010, per la qual es van aprovar les bases reguladores per a la concessió d'ajudes per a la realització de pràctiques professionals en matèria de desplegament i aplicació de noves tecnologies i optimització de processos cartogràfics en l'ICV. [2011/2201]  
L'Institut Cartogràfic Valencià segons la Llei 9/1997, de 9 de desembre, de la Generalitat Valenciana, té atribuïdes, entre altres, les competències per a la investigació i desenrotllament de noves tècniques en el domini de l'enginyeria geodèsica, cartogràfica i topogràfica, tasques que recolzen l'elaboració, reproducció i distribució de treballs cartogràfics de base.   
A causa de l'evolució constant dels plans d'estudis universitaris espanyols, conseqüència de la influència que sobre tots ells produïx l'anomenat procés de Bolonya, resulta necessari adaptar les bases reguladores que van ser aprovades, en data 15 d'abril de 2010, per a la concessió d'ajudes per a la realització de pràctiques professionals en matèria de desplegament i aplicació de noves tecnologies i optimització de processos cartogràfics en l'ICV, a l'ampli ventall de noves titulacions universitàries existents.  
D'altra banda, i amb l'objectiu de no crear greuges comparatius entre les distintes titulacions, s'amplia la possibilitat de presentar-se a les convocatòries a tots aquells interessats que tinguen aprovades totes les assignatures i tinguen pendent el projecte fi de carrera, i no tan sol als enginyers superiors.  
En este context, la present resolució modifica la de data 15 d'abril de 2010, publicada en el Diari Oficial de la Comunitat Valenciana 6268, de data 17 de maig de 2010, per la qual es regulen les bases de concessió de beques, es lleva la denominació de les titulacions a les quals estaven ajustades les successives convocatòries de beques, i es possibilita així que, per a cada beca, siga la pròpia convocatòria específica la que determine o establisca la titulació que han d'acreditar els/les interessats/des convocats/des, per a cada cas, ampliant així a totes les titulacions la possibilitat de presentar-se si tenen pendent només el projecte fi de carrera.  
En virtut d'això, fent ús de les facultats que em conferix la Llei 9/1997, de 9 de desembre, de Creació de l'Institut Cartogràfic Valencià i el Decret 186/2000, de 22 de desembre, del Consell de la Generalitat Valenciana, pel qual s'aprova el Reglament Orgànic i Funcional de l'Institut Cartogràfic Valencià, de conformitat amb el Decret 132/2009, de 4 de setembre, del Consell, pel qual es regula la concessió de beques, decrete:  
Únic  
Aprovar la modificació de la Resolució del president del Consell Rector de l'Institut Cartogràfic València, de data 15 d'abril de 2010, publicada en el Diari Oficial de la Comunitat Valenciana 6268, de data 17 de maig de 2010, per la qual es van aprovar les bases reguladores per a la concessió d'ajudes per a la realització de pràctiques professionals en matèria de desplegament i aplicació de noves tecnologies i optimització de processos cartogràfics en l'ICV, en els termes següents:  
U. La base segona (Convocatòries), apartat 2.b de la resolució, queda redactat en els termes següents:  
En la convocatòria ha de figurar:  
b) El nombre de beques convocades per l'Institut Cartogràfic València, així com, la titulació universitària que han d'ostentar els/les candidats/es.  
Dos. La base tercera (Requisits dels/de les sol·licitants), apartat 1.c, paràgraf segon de la resolució, queda redactat en els termes següents:  
c) Estar en possessió del títol oficial exigit en la corresponent convocatòria, expedit o homologat per les autoritats espanyoles corresponents i que no hagen transcorregut més de cinc anys des de la seua finalització, excepte el que s'indica en el paràgraf següent, referit al projecte fi de carrera.  
En qualsevol dels ensenyaments universitaris en les quals siga exigible per a l'obtenció del corresponent títol universitari, tindre aprovat el projecte fi de carrera, els/les candidats/es podran presentar certificació de tindre cursades totes les assignatures de la titulació i que tan sols tenen pendent el projecte fi de carrera.  
Disposició final  
Esta resolució entrarà en vigor l'endemà de la publicació en el Diari Oficial de la Comunitat Valenciana.  
València, 10 febrer de 2011.- El president del Consell Rector de l'ICV: Juan Gabriel Cotino Ferrer.